Awóg Yavîn, ǹkúkúmá yǎ Hatsor, a ngáwóg nálā ńdɔ a ngálóm áyəmə́ ábə Yovav, ǹkúkúmá yǎ Madôn, ai ábə ǹkúkúmá yǎ Shimrôn, ai ábə ǹkúkúmá yǎ Akshaf, 2ai ábə miǹkúkúmá yā miǹkǒl yā ńnam Âkoe, ai émí mí ngábə́ mvóg á ḿbōmbō sí yā Kinerot á ńkiɛ́, ai á edzəgəze, ai á ndoŋ yǎ Dor, á ńyīmbī dzób. 3Bə́ Kananéan bə́ ngábə́ tɔ̄á ḿfág yǎ ńtōlē dzób ai ńyīmbī dzób, bə Amorít, bə Hitít, bə Perizít, ai bə Yebusít á ńkǒl, bə Hivít á ńkǒl Hermon á sí á ńnam Mitspa. 4Ńdɔ̄ bə́ ngákə fǔfulu ai miǹsámbá bítá myábá mísə, etítíb bod, hə anə́ ńsə́lə̌g yā ńtsāg máŋ, ai bikabilí ai bikálíg ézǒb ezǒb. 5Míńkúkúmá mísə̄ mí, mí ngálígan mətǐŋ é vóm myǎyəan tóban, ńdɔ̄ hḿ bə́ ngásuan, bə́ mān vúl ńkān bítá fūfulu á bitǎm yā Mérom nə́ bâkə lúman ai Ísraɛ̂l. 6Ńdɔ Ǹtondôbə a ngádzó ai Yosué naa: “Tə wakɔn bɔ́ wɔ̄ŋ amú okídí yā yób ákyāí áwola dí, mayi bɔ́ mǎn və̄ bə́sə á mɔ́ mə́ Ísraɛ̂l, mim̀bim, mim̀bim, wayi mǎn tsíg bikabilí byábá mīńtímiŋ, ó mǎn fə tumi bíkálíg byábá ndóan.” 7Ńdɔ Yosué á ngábáman ai bod bítá bóé, a kə́ bɔ dilǎn babi ai bitǎm yā Mérom, ńdɔ a ngáku bɔ́ á yób á fug. 8Ńdɔ Ǹtondôbə a ngávə́ bɔ̄ á mɔ́ mə́ bɔ́n bə́ Ísraɛ̂l, bə́ lə́dé bɔ tutulí, bə́ ngákə bátsīdan bɔ́ a kələ kwí á Sidóŋ ńnén, ai á Misrefot Maím, á ńyīmbī dzód, a kələ kwí á ḿbīgīlí yā Mitspé á ǹtólē dzób. A mǎn fɔ̄ɔ̄ wé bə́sə̄ á mááŋ təge líg tɔ mod m̀bɔ́g á və̌. 9Yosué á ngābɔ fɔ́ɔ́ bɔ̄ ḿból Ńtondôbə a ngákad nyé a mǎn tsíg bikabilí mīńtīmiŋ, á mǎn fə tumǐ bīkálíg byábá ndóan. Anɔŋɔ́ lə́ Hatsor 10Ai mədúgan ná, ńdɔ Yosué á ngánɔŋ Hatsor, a wé ńkúkúmá yā étēde ai okəŋ bítá. Ókōbá, Hatsor a ngábə́ ńló yā bīwógē bítē bísə. 11Ńdɔ̄ bə́ ngáman wé ai okəŋ bítá é dzóm ésə̄ é ngábə́ é və̄ə̄ étēde, anə́ ḿból mvéndé endáman é ngábə́, təge líg tɔ mod m̀bɔ́g á və̌; ńdɔ fɔ́ɔ́ bə́ ngátum Hatsor ndóan. 12Bə́tísɔn bə́sə̄ bá ai miǹkúkúmá mísə̄ yā étē, Yosué á mǎn bɔ nɔŋ a mǎn fə̄ bɔ́ wé ai okəŋ bítá, anə́ ḿból mvéndé endáman é ngábə́, anə́ ḿból Mósɛs, etúgā Ńtondôbə a ngábénde.